సొంత ఇంటిని చక్కబెట్టుకుందాం
- డివిడెండ్‌ చెల్లించలేని పరిస్థితి
- అర్ధం చేసుకొని సహకరించండి
- డైరెక్టర్లు కష్టపడి పనిచేస్తున్నారు
- తప్పక పూర్వవైభవం సాధిస్తాం
- టాటా గ్రూపు ఛైర్మన్‌ సైరస్‌ మిస్త్రీ
         ముంబయి: టాటా మోటార్స్‌ ఆర్థిక వృద్ధి గడిచిన ఆర్థిక సంవత్సరంలో అంచనాలకు తగ్గట్టుగా లేనప్పటికీ తిరిగి పూర్వ వైభవాన్ని సొంత చేసుకోగలదని టాటా గ్రూపు ఛైర్మన్‌ సైరస్‌ మిస్త్రీ ధీమా వ్యక్తం చేశారు. గురువారం ఇక్కడ జరిగిన టాటా మోటార్స్‌ 70వ వార్షిక సమావేశంలో ఆయన మాట్లాడుతూ సంస్థ డివిడెండ్‌ ఇతర అవసరాల కోసం జాగ్వార్‌, లాండ్‌రోవర్‌ నుంచి ప్రస్తుతానికి నిధుల లభ్యత ఉన్నప్పటికీ సొంత ఇంటిని కూడా చక్కబెట్టుకోవాల్సిన ఆవశ్యకత కూడా ఎంతైన ఉందని ఆయన అన్నారు ఇందుకు సమయం ఆసన్నమైందని ఆయన చెప్పుకొచ్చారు. టాటా మోటార్స్‌ సంస్థ స్టాండ్‌ ఎలోన్‌ ప్రాతిపదికన 2013-14 ఆర్థిక సంవత్సరంలో రూ.334 కోట్ల లాభాన్ని ఆర్జించింది. అయితే గత ఆర్థిక సంవత్సరంలో రూ.4,739 కోట్ల నష్టాలు మూట గట్టుకుంది. లాభాలు తగ్గడంతో పాటు గత కొన్ని త్రైమాసికాలుగా సంస్థ నష్టాలలో పయనిస్తోంది. సంస్థ గడ్డుకాలంలో నడుస్తోందని చెప్పిన ఆయన తాము ప్రస్తుతం డివిడెండ్లను చెల్లించలేని స్థితిలో ఉన్నట్లు వివరించారు. ఇందుకు తాము బాగా చింతిస్తున్నట్లుగా తెలిపారు. తాము ఎంతో నమ్మకంతో ముందుకు సాగుతున్నట్లు ఆయన చెప్పుకొచ్చారు. స్వల్పకాలంలో కొంత మేర త్యాగాలు చేయాల్సిన అవసరం ఉందని ఆయన వాటాదారలను కోరారు. సంస్థ డైరెక్టర్లు చాలా కష్టపడి పని చేస్తున్నారని త్వరలోనే తాము పూర్వ వైభవాన్ని పొందగలమన్న విశ్వాసాన్ని ఆయన వెలిబుచ్చారు.
మీ స్నేహితులకు రికమెండ్ చెయ్యండి